Lothar Matthaus lehet a szövetségi kapitány
Az Index értesülése szerint Lothar Matthaust, az 1990-es világbajnokságon győztes német futballválogatott csapatkapitányát, a Partizán Belgrád jelenlegi edzőjét nevezi ki az MLSZ a magyar válogatott új szövetségi kapitányának. Az egykori aranylabdás sztár vizsonylag szerény, évi 300 000 eurós fizetésért irányítaná a csapatot a vb-selejtezőkön.
Az Index hivatalosan meg nem erősített, megbízható forrásból származó információi szerint Lothar Matthaus már aláírta munkaszerződését, és a megállapodás érvényességéhez már csak az MLSZ pecsétje hiányzik. Eszerint az 1990-ben aranylabdás játékos a világbajnoki selejtezők végig, évi 300 000 euróért (körülbelül hetvenkilencmillió forintért) irányithatja a magyar válogatottat.

A német Bild ugyanakkor belgrádi forrásokból úgy tudja, hogy Matthaust a legsikeresebb orosz csapat, a CSZKA Moszkva szerződteti három évre, összesen 6 000 000 euróért (több mint 1,6 milliárd forintért). 2002 nyarán már Budapesten és Moszkvában is felmerült a német edző szerződtetése, akit akkor a Partizán Belgrád szerzett meg.

Női szál

Úgy tudjuk, hogy az öt vb-n részt vevő Matthaus szerződtetésében kulcsszerepet játszott menyasszonya, a német lapértesülések szerint Budapesten élő szerb szépségkirálynő, Marianna Kostic. A német sztáredzőt ugyan 2005 júniusáig szóló szerződés köti belgrádi klubjához, de csapata erősen visszaesett a tavalyi bajnoki cím és a Newcastle United ellen sikeresen megvívott BL-selejtezők után. A Partizan jelenleg csak harmadik a szerb-montenegrói bajnokságban, BL-csoportjában a negyedik, azaz az utolsó helyen végzett, így tavasszal még az UEFA-kupában sem játszhat.

Matthaus edzőként a Partizan előtt csak az osztrák Rapid Wient irányította, ahonnan tavaly májusban azért kellett távoznia, mert nyilatkozataiban élesen kritizálta a klub vezetőségét. Vezetésével a Rapid - története legrosszabb helyezését elérve - csak nyolcadik lett az osztrák bajnokságban. A bécsi csapat kudarcainál is nagyobb botrányt robbantott ki a német edző, amikor a Salzburg elleni bajnokin "néger disznónak" nevezte a hondurasi Maynor Suazót.

Puhl nem beszél

"Semmilyen szinten nem kívánok szövetségi kapitány ügyben nyilatkozni" - mondta az Index megkeresésére Puhl Sándor, az MLSZ elnökségének tagja. Az Észtországtól november 20-án hazai pályán elszenvedett vereséget követően lemondott Gellei Imre utódjaként a sajtóban Csank János, Nyilasi Tibor, Verebes József a romániai Bölöni László és elsősorban Egervári Sándor merült fel.

Az MLSZ edzőbizottsága (korábbi szövetségi kapitányok és mesteredzők testülete) december 5-én egyhangú szavazás után Egervárit, az MTK vezetőedzőjét ajánlotta szövetségi kapitánynak. A szaksajtó az elmúlt napokban kész tényként kezelte Egervári kinevezését, de Fülöp Ferenc, az MTK ügyvezető igazgatója hétfőn az Indexnek úgy nyilatkozott, hogy az ügyben sem az edző, sem az MLSZ nem kereste még meg a klub vezetését.

Az új szövetségi kapitány kinevezéséről az MLSZ tizenhárom tagú elnöksége dönt. Puhl Sándor az Indexnek megerősítette, hogy a döntést a december 14-i vagy legkésőbb a december 19-i elnökségi ülést követően hozzák nyilvánosságra.
Futball sport